
תוכנית הלימודים מסכת סוכה
אפשרות א: 8 דפים
     ב ע"א- ג ע"א [עד (ולא עד בכלל):"מאן תנא להא דתנו רבנן"] 
     כה ע"א [משנה] - לא ע"ב [עד: "הדר באילנו משנה לשנה"]

אפשרות ב: 6.5 דפים +18 מקורות
    ב ע"א - ג ע"א [עד (ולא עד בכלל):"מאן תנא להא דתנו רבנן"]
    כה ע"א [משנה] – ל ע"א [עד: "מתוך שיוצא בשאול יוצא נמי בגזול"]

רשימת המקורות לאפשרות ב': 
1. מצוות סוכה – טעמי המצווה (ב ע"א)
1. נחמה ליבוביץ', "כי בסוכות הושבתי את בני ישראל", עיונים חדשים בספר ויקרא, עמ' 375-373

1. גובה הסוכה וגובה נר חנוכה - מישלט שלטא היה עינא (ב ע"ב)
2. סוכה ב ע"ב תוספות ד"ה וכיון 
3. רבינו יעקב, טור אורח חיים הלכות חנוכה סימן תרעא
4. הרב אליעזר מלמד, פניני הלכה, זמנים עמ' 264

    ג. עוסק במצווה פטור מהמצווה, סוכה בטיול (כה ע"א)
5. סוכה כה ע"א תוספות ד"ה שלוחי 
6. הרב שלמה גורן, פסקי הלכות צבא, תל אביב תשכ"ט, עמ' 202
7. הרב אהרון ליכטנשטיין, "חיוב סוכה במשך טיול", מנחת אביב, עמ' 584-575
8. הרב יעקב אריאל, שו"ת באהלה של תורה, "טיולים בסוכות", חלק ב סימן צג
9. הרב יצחק יוסף, ילקוט יוסף, קיצור שולחן ערוך חלק ב סימן תרמ סעיפים לד-לז


    ד. מצוות סוכה בליל יום טוב הראשון ובשאר הימים (כז ע"א)
10. סוכה כז ע"א תוספות ד"ה תשבו
11. סוכה כז ע"א תוספות ד"ה אי 
12. סוכה כז ע"א תוספות ד"ה חזר 
13. ברכות מט ע"ב תוספות ד"ה אי בעי
14. הרב מנחם המאירי, בית הבחירה, מסכת סוכה כז ע"א (עמ' פט)

   ה. לולב יבש והידור מצוה (כט ע"ב)
15. סוכה כט ע"ב תוספות ד"ה לולב
16. הרב אליהו בקשי דורון, שו"ת בנין אב, חלק ג סימן כז 

   ו. מצווה הבאה בעבירה (ל ע"א)
17. הרב יום טוב בן אברהם אלשבילי, הריטב"א, סוכה ט ע"א
18. הרב יוסף דב סולובייצ'יק, רשימות שיעורים, סוכה כט ע"ב





המקורות
1. מצוות סוכה – טעמי המצווה
1. נחמה ליבוביץ', "כי בסוכות הושבתי את בני ישראל", עיונים חדשים בספר ויקרא, 
עמ' 375-372
עיקרו של החג ששמו נקרא עליו – מצוות ישיבה בסוכה. ....נראה את דבריהם של שנים מבין מפרשי התורה. הרשב"ם (ויקרא כג, מג) כתב: 
למען ידעו דורותיכם - פשוטו כדברי האומרים במסכת סוכה (יא ע"ב) "סוכה ממש". וזה טעמו של דבר. "חג הסוכות תעשה לך... באוספך מגרנך ומיקבך" (דברים טז, יג) באוספך את תבואת הארץ ובתיכם מלאים כל טוב דגן ותירוש ויצהר, למען תזכרו כי בסוכות הושבתי את בני ישראל במדבר ארבעים שנה בלא יישוב ובלא נחלה, ומתוך כך תתנו הודאה למי שנתן לכם נחלה ובתיכם מלאים כל טוב, ואל תאמרו בלבבכם "כחי ועוצם ידי עשה לי את החיל הזה" (דברים ח, יז). ...ולכך יוצאים מבתים מלאים כל טוב בזמן אסיפה ויושבין בסוכות לזכרון שלא היה להם נחלה במדבר ולא בתים לשבת. ומפני הטעם הזה קבע הקב"ה את חג הסוכות בזמן אסיפת גורן ויקב, לבלתי רום לבבם על בתיהם מלאים כל טוב פן יאמרו ידינו עשו לנו את החיל הזה.
ר' יצחק עראמה בעל "עקידת יצחק" (ויקרא, פרשת אמור, שער ששים ושבעה) כתב:
בשם החג הזה - גדרו חג הסוכות, אשר בו יעזבו האנשים כל ענייני הכסף. אשר לכסף -לכסף, ואשר לזהב – לזהב, סחורות ורוב תבואות וכל דבר שנקרא נכסים, ויוצאין אל סוכה קטנה זו אשר אין בה רק ארוחת יום ביומו, ועל הרוב מטה ושולחן וכסא ומנורה, שהוא התעוררות נפלאה, שלא יתעסק האדם להרבות מאלו הקניינים, כי די בהכרחי לבד כל ימי היותו בפרוזדור הזה שהיא דירת עראי, כמו שכתב התנא (משנה אבות ד, טז): "רבי יעקב אומר: העולם הזה דומה לפרוזדור בפני העולם הבא. התקן עצמך בפרוזדור כדי שתכנס לטרקלין".
לפי הרשב"ם אין זו חגיגת בציר וקציר, חג שתוכנו שמחה בעושר היבול, כדרך שמחת הבוצרים שתוכנם שתייה והשתכרות בפרי העמל, השתכרות רוחנית מגאווה והצלחה, והשתכרות גשמית פשוטה כמשמעה. לפי הרשב"ם נקבעו דיני החג, כדי להקטין את רגש השתכרות בהצלחה, להקטין את רגש הגאווה העלול להתעורר. נגד רגש העצמאות המדומה, הכוח החוסן של האדם, באו דיני החג – היציאה מן הבית המלא כל טוב לסוכה הדלה, אשר בשכמותה ישבנו עוד לפני היות לנו מנוחה ונחלה. כדי להשריש בלבנו את רגש התלות: במדבר בשבתנו בסוכות, אכלנו דגן שמים ושתינו מים מצור חלמיש, כל חיינו היו נסים גלויים. עתה שיש לנו נחלת שדה וכרם, והלחם אינו דגן שמים, אלא אנו מוציאים אותו בכוחנו ובעבודתנו מן האדמה – עלולים אנו לשכוח שגם לחם זה הטבעי הארצי, ה' הוא מוציאו מן הארץ, ובית זה שאנו יושבים בו ה' הוא הבונה אותו. 
...נשים לב לכך שהרשב"ם מדגיש: "תתנו הודאה למי שנתן לכם נחלה ובתיכם מלאים כל טוב", ובסוף דבריו: "לבלתי רום לבבם על בתיהם מלאים כל טוב". אין בדבריו שום זלזול באותו טוב עצמו, ולהיפך הוא רואה בו ערך שיש להודות עליו.
לעומת זאת רואה בעל "העקדה" בכל ענינים אלה אשר לכסף - לכסף, ואשר לזהב – לזהב, סחורות ורוב תבואות", סכנה של הסחת דעת האדם מתכליתו העיקרית "שלא יתעסק האדם להרבות מאלו הקניינים, כי די בהכרחי לבד כל ימי היותו בפרוזדור הזה שהיא דירת עראי", ובהבלטה יתירה בא בעל "העקדה" לראות בסוכה מחאה, ביטולה של השאיפה ל"רמת חיים".
ובעל "העקדה" שם גם תומך דעתו בבדיקת פרטי המצווה, ורואה שגם הם מכוונים לאותה מטרה. לא רק המצווה בכללה, עשיית הסוכה, אלא גם צורתה באים ללמד על כך: 
הענין האחד (שיעור הסוכה) שהיא שבעה טפחים באורך ושבעה ברחב ועשרה בגובה (סוכה ב ע"א-ע"ב) כי זה מה שיורה תחלה על חיי הסיפוק והצמצום, כלומר צמצם עצמך בתוך ההכרחי ואל תבקש גדולות כי אם תרגיל עצמך בכך לא יחסר לך כלום ואם תתיר לך היתרונות לא יספיק לך כל. 
...הענין השני שצריכה (הסוכה) להיות תחת השמים ולא יהיה סכך אחר מבדיל (סוכה ט ע"ב).  כלומר: הבט מה למעלה ממך - השמים ושמי השמים וכל צבאם. וראה מי ברא אלה וקבל עליך עול מלכות שמים, וכמו שנאמר (משנה אבות א, ג) "ויהי מורא שמים עליכם", ואל יפסוק בינך לבינו יתברך דבר בליעל מהדעות הנפסדות והתאוות המשולחות, כי זה מה שיתקן כלל המעשים. וכמו שנאמר (משנה אבות ב, יב) "וכל מעשיך יהיו לשם שמים".
· ע"פ הרשב"ם, מה המטרה של היציאה מן הבית למשך שבעה ימים ולשבת בסוכה? בתשובתך קשור את הסיבה גם לתקופה החקלאית של השנה. 
· ע"פ בעל העקידה, מה המטרה של היציאה מן הבית למשך שבעה ימים ולשבת בסוכה? בתשובתך כתוב כיצד הדבר גם בא לידי ביטוי בהלכות בנין הסוכה. 
· מה ההבדל המהותי בין הרשב"ם לבעל העקידה ביחסם לרכוש חומרי של אדם? 
 

ב. גובה הסוכה וגובה נר חנוכה - מישלט שלטא ביה עינא (ב ע"ב)
   2. סוכה ב ע"א תוספות ד"ה וכיון
"וכיון דדפנות מגיעות לסכך...".
· לפי ר' יאשיה בשם רב, באיזה מקרה מודים חכמים (תנא קמא) לר' יהודה שסוכה הגבוהה למעלה מעשרים אמה כשרה?
· לאיזה משלוש דעות האמוראים לעיל מתאימה אימרה זו של רבי יאשיה בשם רב? נמק.

"ולא דמי...".
· במה דין נר חנוכה וקורת מבוי "לא דמי" לדין סוכה? הסבר את הסתירה.
· באיזו מילה מתחיל תוס' את התירוץ לסתירה? נמק.
· הסבר את תירוץ תוס'.

3. רבינו יעקב, טור אורח חיים הלכות חנוכה סימן תרעא
וכתב רבינו יואל הלוי דוקא כשמניחה בחוץ, אבל כשמניחה בבית אפילו למעלה מעשרים אמה כשירה כדאמרינן גבי סוכה אם דפנות מגיעות לסכך אפילו למעלה מכ' אמה כשירה דשלטא ביה עינא. ונראה לי שאין הנדון דומה לראיה. דהתם [=בסוכה] בעינן שתשלוט עיניו בגג וכיון שמחיצות מגיעות לגג על ידם ישלוט עיניו בגג. אבל הכא [בנר חנוכה] שצריך שישלוט עיניו בנרות, כיון שהוא למעלה מכ' דלא שלטא ביה עינו, מאי נפקא מינה בגג שהוא למעלה ממנו, בשבילו לא שלטא עינא טפי.
· רבינו יואל הלוי כתב על שני מצבים בהם נר חנוכה מונח למעלה מעשרים אמה. כתוב את שני המקרים, את הדין והנימוק - בכל מקרה.
· רבינו יעקב, הטור, כתב על דברי רבינו יואל הלוי: "ונראה לי שאין הנדון דומה לראיה". כתוב מהו ה"נדון" ומהי ה"הראיה".
· במה, לפי הטור, שונה המקרה של סוכה הגבוהה למעלה מעשרים אמה מהמקרה של נר חנוכה הגבוה למעלה מעשרים אמה?
· לסיכום, העתק את הטבלה הבאה למחברתך, ומלא אותה.

נר חנוכה המונח למעלה מעשרים אמה

4. הרב אליעזר מלמד, פניני הלכה, זמנים עמ' 264
כאשר הדירה בקומה גבוהה, ומקום החלון מעל גובה עשרים אמות מהרחוב (כתשעה מטר), אם העוברים ברחוב יכולים לראות את הנרות מבעד לחלון, נראה שעדיף שידליקו את הנרות על החלון, כדי לפרסם את הנס. ומכל מקום אם ירצה - ידליק בפתח ביתו הפתוח לחדר המדרגות, שגם שם יש קצת פרסום נס. וגם אם ידליק בתוך ביתו - יצא ידי חובה.
אם החלון גבוה יותר מכ' אמות (9.12 מטר) מהרחוב, לכאורה כבר אין טעם להדליק בחלון, כי אין יוצאים ידי חובה בהדלקת הנרות בגובה זה, כי העין אינה שולטת עד שם, ואם כן אין בזה פרסום נס ועדיף להדליק משמאל לפתח. וכך הורו כמה מאחרוני זמננו. ואע"פ כן, כיוון שמוסכם על כולם שהמדליק בחלון יוצא ידי חובה, מפני שלתוך הבית הוא פחות מכ' אמה, אזי אם ידוע שבפועל העוברים ברחוב יכולים לראות את הנרות שבחלון, נראה שעדיף להדליק על החלון. (וכך משמע משער הציון שולחן ערוך אורח חיים סימן תרעא, ס"ק מב; וכן כתב הרב שמואל הלוי וואזנר, שו"ת שבט הלוי ד, סה). וכמה טעמים לזה: א) דעת רבנו יואל שהובאה בטור, שאם קיר הבית נמשך עד הנרות אפשר להדליק גם למעלה מעשרים אמה. והכוונה שהגר בדירת הקרקע יכול להדליק את החנוכיה בראש הקיר שמעליו. ומדוע שלא לפרסם הנס לשיטתו. ב) הפרי מגדים (במשבצות זהב סימן תרעא סוף סעיף קטן ה) כתב שגם למעלה מכ' אמה יש קצת היכר לעוברים ברחוב. ואם הוא כבר מקיים את המצווה מצד שהוא פחות מכ' אמה לבני ביתו, מדוע שלא יפרסם קצת את הנס לחוץ. ג) ויש מצרפים עוד סברה, שבבניינים הגבוהים שממול יכולים לראות את הנרות. ומ"מ כשחלונו גבוה מכ' אמה, מובנת יותר הדעה שמעדיפה להדליק בפתח הבית הפתוח לחדר המדרגות, וגם אם ידליק בתוך הבית יצא.
· לפי הרב אליעזר מלמד, מדוע יש להעדיף להדליק נר חנוכה משמאל לפתח מאשר בחלון הגבוה למעלה מעשרים אמה מהרחוב, ומדוע יש להעדיף את ההיפך?
· למסקנה, פסק הרב מלמד שיש להעדיף להדליק בחלון למרות שהוא גבוה למעלה מעשרים אמה מהרחוב. הסבר שלושה נימוקים לפסיקה זו. 

ב. עוסק במצווה פטור מהמצווה, סוכה בטיול (כה ע"א)
5. סוכה כה ע"א תוספות ד"ה שלוחי 
  "שלוחי מצוה פטורין מן המצוה".
· הסבר את הגדרת רש"י את המושג: "שליח מצוה"? בתשובתך, הסבר את שלוש הדוגמאות שכתב רש"י לשליח מצווה.
· הסבר את הוכחת תוס' לדברי רש"י, ששלוחי מצוה פטורין אף בשעת חנייתן בלילה?
· "ועוד, עובדא דרב חסדא ורבה בר רב הונא...". הסבר את העובדא עם רב חסדא ורבה בר רב הונא, ומה הוכיח תוס' מסיפור זה? 
  "ותימה...".
· הסבר את קושיית תוס' על כך ששלוחי מצווה פטורין מן הסוכה גם בשעת חנייתן?
· הסבר את הדוגמאות שכתובות בתוס' המחזקות את קושייתו.

"ובפ' אין בין המודר" [נא לעיין בגמרא בנדרים שם].
· הסבר את המושג: "פרוטה דרב יוסף".
· הסבר מהו המקרה של "המודר הנאה דמחזיר לו אבידתו", וכתוב מי מחזיר אבידה למי, ומדוע היה מקום לאסור זאת?
· מדוע למסקנה, מותר למודר הנאה מחברו להחזיר לו אבידתו?
· מה קשה לתוס' על דין זה של מחזיר אבידה למודר הנאה? 
  
"אלא ודאי...".
· הסבר את תירוץ תוס' לקושייתו על הדין של מודר הנאה המחזיר לו אבידתו?
· לאור תירוץ תוס', הסבר את תשובתו לקושיא על שלוחי מצווה הפטורין מן הסוכה?
· על פי מסקנת תוס', באיזה מקרה פטור משיב אבידה מלתת פרוטה לעני, ובאיזה מקרה חייב? נמק.
· על פי מסקנת תוס', באיזה מקרה פטור שליח מצווה מן הסוכה, ובאיזה מקרה חייב? נמק.

6. הרב שלמה גורן, פסקי הלכות צבא, תל אביב תשכ"ט, עמ' 202
א. כל החיילים הנמצאים בבסיס קבוע של היחידה, חייבים במצוות ישיבת בסוכה בשבעת ימי חג הסוכות.
ב. יושבי המשלטים המרוחקים ליד קווי האויב פטורים מישיבה בסוכה בין ביום ובין בלילה. 
ג. החיילים העומדים בשמירה או הנמצאים בתפקיד צבאי אחר במקומות המרוחקים מן הבסיס או מן הישוב, פטורים מסוכה בין בזמן שהם עדין בתפקיד ובין בזמן שהם כבר גמרו את תפקידם הצבאי. כל עוד הם נמצאים באזורי השמירה או בדרכים או במקומות המרוחקים מן הישוב הם פטורים לגמרי מצות סוכה גם בלילה הראשון של חג סוכות. 
ד. החיילים החונים במקום שיש שם צליפות ויש חשש שיחדרו כדורים לתוך הסוכה פטורים ממצוות סוכה ואסור לברך עליה גם אם אין סכנה ממשית בישיבת הסוכה. 
ה. אין להימנע מלצאת לדרך או מלמלא כל תפקיד אחר בגלל אי האפשרות לקיים שם מצוות סוכה מאחר שאין נמנעים מזה כל השנה, וישיבת סוכה דומה לדירה של כל ימות השנה.
ו. חיילים החונים במחנה צבאי קבוע חייבים במצוות סוכה כמו בישוב. אבל אם הם עוסקים בתפקיד צבאי הכרחי ואם יהדרו אחר סוכה יתבטלו מתפקידם, פטורים מסוכה בזמן מילוי תפקידם. 
· סעיף ב: "יושבי המשלטים...פטורים מישיבה בסוכה...". לאיזה מקרה שלמדת בסוגיה דומה מקרה זה, ומהו הנימוק שניתן לדין זה בסוגיה?
· סעיף ג: "החיילים...פטורים מסוכה...ובין בזמן שהם כבר גמרו את תפקידם הצבאי". לאור מה שלמדת בפירוש רש"י ותוס' על הסוגיה, מניין הסיק הרב גורן דין זה?
· סעיף ד: "החיילים החונים במקום שיש בו צליפות...פטורים ממצוות סוכה". מהו הנימוק הכתוב בסוגיה לדין זה?
· סעיף ה: "וישיבת סוכה דומה לדירה...". מה מילות הפסוק והמילה המרכזית מהם דורשת הגמרא השוואה זו בין סוכה לדירה?
· סעיף ו: יש הבחנה בין חיילים החונים במחנה קבע לבין חיילים העוסקים בתפקיד צבאי הכרחי. הסבר את שני המקרים, וכתוב מהו הנימוק להבחנה זו לפי מה שלמדת בתוס' בסוגיה.  

7. הרב אהרון ליכטנשטיין, "חיוב סוכה במשך טיול", מנחת אביב, עמ' 584-575
ביחס למה שנשאלתי, בענין היתר אכילה ולינה חוץ לסוכה במסגרת טיולים בחול המועד...
יסוד הדברים בסוגיא בסוכה כו. ...וכפי שפירש רש"י (ד"ה הולכי) על אתר "דכתיב 'בסוכות תשבו' כעין ישיבת ביתו, כשם שכל השנה אינו נמנע מלכת בדרך בסחורה' כך כל ימות החג שאינו יום טוב לא הצריכו הכתוב למנוע". והיינו שזיקתו של אדם לסוכתו חייבת להקביל ליחסו לביתו הקבוע אך לא מעבר לזה. אין עליו חובה לסבול צער או סבל בגלל ישיבתו בסוכה מעבר למה שיש לו במשך שהותו בביתו ואינו חייב להיות צמוד לסוכה.
...לפי זה, לכאורה פשוט כביעתא בכותחא ]=כביצה בחלב] שמותר לאדם לערוך טיול בסוכות, אף אם הוא כרוך באי קיום מצות סוכה במשך הטיול, וכמו שלא היה נמנע מלטייל במרוצת השנה חרף הצורך לאכול וללון מחוץ לביתו, או אפילו חוץ לכל בית. ואם כי רש"י הזכיר הולך בדרך בסחורה' ולשונו נותן פתח לטעון שמדובר דוקא במי שיוצא לדרך מפאת אילוצי פרנסתו אך לא ביוצא להינפש ברעות נפשיה, נראה שאין לחלק ואין כאן אלא דוגמא בעלמא, ואמנם הראשונים שקבעו את ההלכה לא חילקו כלל. ועיין בתוס' על אתר, ד"ה הולכי, שתמצתו את דברי רש"י ולא הזכירו סיבת היציאה... 
אלא שנותרה נקודה אחת חשובה לבירור. דהנה פשוט דפטור הולכי דרכים לא נאמר אלא כשהליכתם מתנגשת עם קיום המצווה, הווה אומר, כשאין להם אלא שתי אפשרויות, או לישב בבית ולקיים מצות סוכה או לנסוע ולוותר עליה. אך אם אפשר לקיים שניהם ודאי שחייבים בסוכה...
ובכן, להלכה, נראה להסיק:
א. מותר לצאת לטיול בחול המועד סוכות אף אם יודעים בבירור שעל ידי כך לא יוכלו לקיים מצות סוכה במשך הטיול.
ב. אם, במרוצת הטיול, מגיעים סמוך לשעת האכילה או הלינה הרגילה ו/או המתוכננת, לאזור בו נמצאת סוכה אליה אפשר להיכנס, חייבים לאכול ו/או ללון בה. מימדי האזור ושיעור מרחק היכול לפטור - טעונים בירור...
עד כאן, מבחינה הלכתית צרה וצרופה. ברם, למעשה, פני הדברים שונים לחלוטין, ויש להתנגד בתוקף ובחריפות - מבחינה ערכית, השקפתית, וחינוכית - לטיולים או מבצעים הכרוכים בביטול דמצות סוכה.
ביחס לקיום או ביטול מצוות עשה, שורת הדין של פטורים פורמליים המאפשרים ניתוק ממצווה אינם אמת המידה הבלעדית ואף לא המכרעת. שלא לדבר על הערמה ממש - המהווה בעיה הלכתית ומחשבתית כשלעצמה, ולא כאן המקום למצותה. חוסר היענות למצווה במלא היקפה אף הוא פגום, גם כשמדובר בהתעלמות ולא בהתחמקות. אדם מישראל צריך להיות רווי שאיפה וכמיהה למצוות ולא ח"ו לראותו כמשא אותו הוא טוען בדלית ברירה וממנו הוא משתחרר בהזדמנות הראשונה. והלא נקודה זו היא שורש מידת הזריזות והיא מעורה בחובה לא רק לעבוד את הקב"ה אלא לעבדו בשמחה ובטוב לבב...
· הסבר את ביאורו של הרב אהרון ליכטנשטיין לדברי רש"י בעניין הולכי דרכים?
· הרב אהרון ליכטנשטיין כותב: "...לפי זה, לכאורה פשוט כביעתא בכותחא". הסבר את הביטוי "כביעתא בכותחא", וכתוב מהו המשל והנמשל במושג זה.
· מדוע דברי רש"י: "הולך בדרך סחורה", סותרים לכאורה את ביאורו של הרב ליכטנשטיין?
· הרב ליכטנשטיין תרץ: "נראה שאין לחלק, ואין כאן אלא דוגמה". הסבר את תירוצו של הרב, וכתוב מהי הדוגמה אליה הוא מתכוון.
· הרב ליכטנשטיין הוכיח את ביאורו לדברי רש"י מתוס' ד"ה הולכי. הסבר  ההוכחה.
· למסקנת הרב ליכטנשטיין, באיזה מצב חייבים בסוכה גם בטיול ובאיזה מצב פטורים? נמק את ההבדל לאור מה שלמדת ממפרשי הסוגיה.
· מהי מסקנת הרב ליכטנשטיין מההיבט הערכי-השקפתי, ומהו הנימוק למסקנתו זו?

8. הרב יעקב אריאל, שו"ת באהלה של תורה, "טיולים בסוכות", חלק ב סימן צג
הרב משה פיינשטיין באגרות משה (אורח חיים סי' צ"ג) הבחין בין טיולים ליציאה למסחר בחול המועד, שמסחר הוא צורך ואילו טיולים אינם לצורך אלא רק לתענוג, ולכן אסור לדעתו לצאת לטיול בחול המועד סוכות ללא סוכה. ולענ"ד יש לחלק בין חוץ לארץ לארץ ישראל כפי שיבואר. 
והנה למרות מה שכתבנו שראוי להימנע מלצאת לטיול בסוכות במקום שאין סוכה, יש גם מקום לסנגר על המטיילים בסוכות ונאלצים לאכול מחוץ לסוכה. כי לציבור הדתי אין הרבה הזדמנויות לטייל בארץ. בימות החול - עסוקים, בשבת אסור לנסוע ולטייל. נשאר בעיקר חול המועד שהוא הזמן הטוב ביותר לטייל בארץ והרי יש מצווה לטייל ד' אמות בארץ ישראל, ובפרט לבני נוער שהטיול מחבב עליהם את הארץ (ועי' רמב"ן גיטין ב' א' וחידושי ריטב"א שם שיש מצות חיבה לארץ ישראל). 
ואע"פ שלא ניתנו מועדות לישראל אלא כדי שיעסקו בהם בתורה (עיין ירושלמי מועד קטן פ"ב ה"ג), מכל מקום מי שקשה לו ללמוד והוא מנצל את חול המועד לטיולים בארץ, ולשם כך שובת מעבודתו בחול המועד אי אפשר לבוא אליו בטרוניות, ויש מקום לתת לו לצאת בחול המועד מביתו לטייל. ואין כאן עונג בלבד, אלא גם צורך במידה ידועה. 
ואף על פי כן נראה שבימינו יש פתרונות נוחים להקמת סוכה. לא מיבעיא למי שנוסע ברכב, שיכול ליטול עמו "סכך לנצח" ועוד כמה אביזרים ולפרוס את הסכך בין שתי מכוניות (אלא שלשם כך צריך לדעת היטב את הלכות סוכה הרבות), אלא אפילו מי שמטיילים ברגליהם יכולים ליטול עמהם "סכך לנצח" ולהקים סוכה בזמן אכילתם. 
כמו כן אפשר להימנע מאכילת לחם או מזונות באמצע היום ולהסתפק בירקות ופירות וכדו' (ויש ביניהם גם דברים משביעים, כגון קטניות, תפוחי אדמה, אורז, וכדו'), ובלילה לסעוד סעודה עיקרית, במקום בו יש סוכה או בחזרתם לביתם ולסוכתם. וע"י כך יתחנכו הצעירים לעשות כל השתדלות כדי לקיים את המצוות באהבה. ואדרבה, מצווה גוררת מצווה, מצוות אהבת הארץ גוררת עמה את מצוות סוכה במסירות נפש, ושתי המצוות תתקיימנה בשלמות.  
· מה ההבחנה שעשה הרב משה פיינשטיין בין טיול למסחר ובין טיול לתענוג בחול המועד? בתשובתך, כתוב במה הוא חולק על דברי הרב ליכטנשטיין לעיל.
· הרב יעקב אריאל כתב: "...יש גם מקום לסנגר על המטיילים בסוכות, ונאלצים לאכול מחוץ לסוכה". מהי הסיבה להתיר יציאה לטיול על אף ההימנעות ממצוות סוכה? בתשובתך, כתוב מדוע סנגוריה זו היא רק על הגרים בארץ ישראל ולא על הגרים בחו"ל.
· הרב יעקב אריאל הציע "פתרונות נוחים" לקיים מצוות סוכה במהלך טיול, מבלי להיחשב כמי שמפקיע עצמו ממצוות סוכה. מה הם אותם פתרונות, ואיזה ערך חינוכי יש בהצעות אלו? 

9. הרב יצחק יוסף, ילקוט יוסף, קיצור שולחן ערוך חלק ב סימן תרמ סעיפים לד-לז
[bookmark: דיןBמצטערBשפטורBמןBהסוכה-לה]לד. שלוחי מצוה כגון ההולכים להקביל פני רבותיהם, או לגבות צדקה ליתומים ולאלמנות, ולישיבות וכוללים, פטורים מן הסוכה, בין ביום בין בלילה. שהעוסק במצוה פטור מן המצוה. ואף על פי שיש מי שכתב שבזמן הזה כל שלוחי מצוה חייבים בסוכה [פני יצחק אבולעפייא], אין הדין כן, אלא גם בזמן הזה יש דין של שלוחי מצוה שפטורים מן הסוכה. ואפילו אם נזדמנה להם סוכה בדרכם, פטורים מן הסוכה. [חזון עובדיה סוכות עמוד קסד. ואף שיכול לקיים שניהם, העוסק במצוה פטור מן המצוה גם באופן כזה].
לה. מנהלי וראשי מוסדות התורה שיוצאים לחו"ל לגייס כספים לטובת מוסדותיהם, אבל לוקחים אחוזים מן התרומות שבאו לידם, אם כל כוונתם רק לטובת עצמם אינם בכלל שלוחי מצוה הפטורים מן הסוכה. ומיהו אם כוונתם גם לטובת המוסדות וגם לטובת עצמם בשווה, נחשבים כעוסקים במצוה ופטורים. ועוד שמסתמא עיקר כוונתם למען מוסדות התורה, ואגב גררא גם הם ניזונים ומתפרנסים. ואין בזה כדי להמעיט מגודל מעלתם. 
[bookmark: דיןBמצטערBשפטורBמןBהסוכה-לז]לו. הולכי דרכים ביום לצורך פרנסה, פטורים מן הסוכה ביום, וחייבים בלילה, שאם יש סוכה במקום ההוא חייבים לאכול ולישן שם. ואם אינם מוצאים שם סוכה, פטורים. וכל זה כשהולכים לצורך פרנסה וכדומה, אבל היוצאים לטייל בימי חג הסוכות, אינם רשאים להפקיע עצמם ממצות סוכה, וחייבים לאכול סעודת קבע שלהם בסוכה. שלא התירו להולכי דרכים אלא כשיוצא לסחורה. ובפרט שיכולים לערוך טיוליהם בזמן אחר, ולכן יש להמנע מטיולים בסוכות אל מקומות שאין ידוע שתהיה שם סוכה מצויה לו בשעת אכילה. והנכון הוא שבחול המועד יקדיש זמנו לתלמוד תורה, וכמבואר בירושלמי מועד קטן (פ"ב ה"ג), כלום אסרו לעשות מלאכה בחול המועד אלא כדי שיהיו אוכלים ושותים ועוסקים בתורה. ולא ניתנו שבתות וימים טובים לישראל אלא לעסוק בתורה (ירושלמי פט"ו דשבת ה"ג). ועל כיוצא בזה אמר רבי אליעזר (בסוכה כז:) משבח אני את העצלנים שאין יוצאים מבתיהם ברגל.
לז. הנוסע במטוס במשך שעות רבות, מותר לו לאכול שם אפילו סעודת קבע, ופטור מן הסוכה. והוא הדין לנוסע באוטובוס מעיר לעיר ובדרך הוא מנמנם, דשפיר דמי, דמסתמא הוא בגדר מצטער. וכל זה כשהולכים לצורך פרנסה וכדומה, אבל לא לשם טיול, וכנ"ל.
· באיזה מצב יהיו ההולכים לגבות כספים לצורכי מצווה חייבים בכל זאת בסוכה? נמק.
· מדוע ההולכים לטיול יהיו חייבים בסוכה? על מי ממפרשי הסוגיה מסתמך הרב יוסף בהלכה זו, ובאיזה אופן?
· מדוע הנוסעים בתחבורה ציבורית במשך שעות רבות פטורים מסוכה?   

ג. מצוות סוכה בליל יום טוב הראשון ובשאר הימים (כז ע"א)
10. סוכה כז ע"א תוספות ד"ה תשבו
"תשבו כעין תדורו".
· עיין בויקרא כג, מב. על איזו מילה בפסוק דרש רבי אליעזר, ובמה דרשת הפסוק תואמת את דבריו במשנה.
· עיין בויקרא ח, לג. כתוב מה הם "שמונת ימי המילואים", ומי הצטווה שלא לצאת מפתח אוהל מועד שבעה ימים ושבעה לילות.
· הסבר, לפי התלמוד הירושלמי, איזו מילה משותפת נדרשה בגזירה שווה, ובמה היא תואמת את שיטת רבי אליעזר. בתשובתך, הסבר את המילים: "עשה בה לילות כבימים".

"וטעמא דרבנן...".
· עיין בויקרא כג, ו, ובויקרא כג, לו. כתוב בלשונך את האמור בפסוקים אלו.
· הסבר איזו מילה משותפת נדרשה בגזירה שווה, וכיצד דרשה זו תואמת את שיטת חכמים?
· הסבר דרשה נוספת שדרשו חברייא בגזירה שווה. בתשובתך, הסבר את הביטוי: "כשהוא תאוה".
· הסבר דרשה נוספת שדרש ר' זירא בגזירה שווה.

11. סוכה כז ע"א תוספות ד"ה אי 
"אי בעי אכיל, ואי בעי לא אכיל".
· הסבר את דרשת חכמים בגמרא על המילה "תשבו", וכיצד היא תואמת את שיטתם?
· על דברי חכמים בגמרא: "ואי בעי לא אכיל", הוסיף תוס' מילה אחת. מה היא המילה, ואיזה פירוש שלל תוס' באמצעות מילה זו?
· "דאי אכיל...". כיצד נימק תוס' את פירושו למילים: "ואי בעי לא אכיל"?
    
"ומשמע הכא...".
· "ומשמע הכא...". מה למד תוס' מדברי הגמרא? הסבר את דרך הלימוד.
· איזו תוספת מוסיפים בברכת המזון של יום טוב?
· "ולפי זה...". לפי מה, ומהי המסקנה ההלכתית הנובעת מכך ממה שלמד התוס' בסעיף א'.

  "והא דאמרינן פ' שלושה שאכלו..." [עיין בגמרא בברכות שם].
· כתוב את שלוש המילים האחרונות של קושיית תוס' מהגמרא בברכות. הסבר את קושיית התוס' מהגמרא בברכות על מסקנת תוס' בסוגייתנו.
· הסבר את תשובת תוס' לקושיא זו, ומדוע קושייתו אינה קשה בעקבות תירוצו.
   
"והא דאשכחן...דביצה...בפסחים..." [עיין בגמרא בביצה או בפסחים שם].
· הסבר את דרשת ר' יהושע: "חלקהו, חציו לה' וחציו לכם". כתוב את מי מחלקים לשני חצאים.
· כתוב את שלוש המילים בהם מסתיימת קושיית תוס' זו. הסבר את הסתירה בין הדרשה: "חציו לכם, לאכילה", ובין דברי תוס' בסוגייתנו?
· הסבר את תשובת תוס' לקושיא זו, ומדוע קושייתו לא קשה בעקבות תירוצו.
    
"אבל לילי יו"ט הראשון...".
· מהי הדרשה ממנה למדו על החיוב לאכול פת בלילה הראשון של סוכות?
· רבי אליעזר: "אם השלים במיני תרגימא - יצא". לאיזו סעודה מתייחס ר' אליעזר בהשלמה זו?
· מדוע דברי ר' אליעזר סותרים לכאורה את מסקנת תוס' אצלנו?

12. סוכה כז ע"א תוספות ד"ה חזר 
"חזר בו ר' אליעזר...".
· לפי דברי רש"י, באיזה מקרה ודין מודה ר' אליעזר לחכמים, ובאיזה מקרה ודין חולק ר' אליעזר על חכמים?
· "ולישנא דישלים, ואם השלים...". מדוע הלשון/המילים: "ישלים", "ואם השלים", אינן מתאימות לפירושו של רש"י? איזו מילה/מילים מתאימות יותר?
· "...כיון דממצה ילפינן". מה לומדים מ"מצה", ומדוע לימוד זה קשה על פירוש רש"י?
· "...דמשמע קצת בירושלמי...". מה קשה מדברי הירושלמי על פירושו של רש"י?
· "...מעובדא דאפוטרופוס של אגריפס...". מה השיב רבי אליעזר לאפוטרופוס של אגריפס, ומדוע תשובה זו של רבי אליעזר קשה לפירושו של רש"י?
· לסיכום קושיותיו של תוס': כתוב כמה קושיות שאל תוס' על רש"י, ואת שתי המילים הראשונות של כל קושיא.

      "לכך נראה לפרש...".
· לפי פירושו של תוס', באיזה מקרה ודין מודה ר' אליעזר לחכמים, ובאיזה מקרה ודין הוא חולק עליהם?
· לפי פירושו של תוס', הסבר מדוע כל אחת מקושיותיו של תוס' אינן קשות על פירושו.

   "ובירושלמי משני...".
· איזו קושיא מתרץ ר' אחא בירושלמי? הסבר את התירוץ.
· למסקנת הגמרא, לאחר שחזר בו ר' אליעזר, כמה סעודות חייב אדם לאכול בחג הסוכות, בתוך הסוכה או מחוצה לה, לכתחילה או בדיעבד, לפי רש"י, תוס' והירושלמי?
שיטת רבי אליעזר
	
	רש"י
	תוס'
	ירושלמי

	מס' הסעודות שחייב לאכול בסוכה
	
	
	

	מס' סעודות שחייב לאכול גם ללא סוכה
	
	
	

	סעודה/סעודות שחובה להשלים
	
	
	




13. ברכות מט ע"ב תוספות ד"ה אי בעי
אי בעי אכיל ואי בעי לא אכיל - ...ביום טוב צריך לאכול פת. ותימה דאמרינן בסוכה (כז ע"א) אי בעי אכיל ואי בעי לא אכיל חוץ מלילה הראשונה דיליף ט"ו ט"ו מחג המצות? וי"ל דהכי פירושו שאינו צריך לאכול בסוכה אם לא ירצה, אבל בשביל יום טוב צריך לאכול. וא"ת מאי נפקא מינה אם צריך לאכול בשביל יום טוב או בשביל סוכות? ומיהו אומר רבינו יהודה דנפקא מינה כגון שירדו גשמים ואכלו חוץ לסוכה. דהשתא אם לכבוד יום טוב שפיר, אבל אם בשביל סוכה, ביום טוב ראשון צריך לחזור ולאכול בסוכה לאחר שיפסקו הגשמים דילפינן ט"ו ט"ו מחג המצות, אבל בשאר ימים אינו צריך.
· תוס' כתב: "ביום טוב צריך לאכול פת", ועל כך הוא מקשה מסוגייתנו. הסבר את הקושיא.
· הסבר את תירוצו של תוס'. בתשובתך ציין, מה תהיה הסיבה בגללה אדם יהיה  חייב לאכול פת ביום טוב של סוכות.
· מה ההבדל בין חובת האכילה בליל יום טוב ראשון של סוכות לבין חובת האכילה ביום טוב עצמו?
· איזה הבדל הלכתי יש כתוצאה מכך בהלכות סוכה?

14. הרב מנחם המאירי, בית הבחירה, מסכת סוכה כז ע"א (עמ' פט)
ואף על פי שפסקנו שאין חובה באכילה אלא בלילה הראשון, מברכין בה לישב בסוכה כל שבעה, ואינו דומה למצה. [א] שהמצה אין בה אלא אכילה ואין חיוב אכילתה אלא לילה הראשון והרי אפשר לו בדברים אחרים. אבל סוכה מצותה אף בישיבה ושינה, והרי לענין אלו חייב בהם כל שבעה שהרי אי אפשר לו שבעה ימים בלא ישיבה ושינה כמו שביארנו. [ב] ויש מפרשים בטעם זה, שהמצה כשאוכלה כל שבעה אינו אוכל ממנה לשם חובה אלא להשביע רעבונו ואינו אוכל ממנה אלא מפני שאי אפשר לו בחמץ והרי זה כאוכל בהמה טהורה מפני שאי אפשר לו בטמאה, אבל ישיבת סוכה אינו אלא לקיים המצוה שהרי אי אפשר לו בלא ישיבה ושינה וחיובם בסוכה והלכך מברך עליה כל שבעה. וכשתדקדק בדבר יפה הכל ענין אחד. 
· מהי הקושיא הסמויה המונחת במשפט הפתיחה של המאירי?
· מהו ההבדל ההלכתי בין אכילת מצה בשאר ימי החג, לבין אכילת פת בסוכה בשאר ימות החג?
· המאירי כתב שני הסברים להבחנתו בין אכילת מצה לבין אכילת פת בסוכה. מה הם שני ההסברים.
· בסיום דבריו כתב המאירי: "וכשתדקדק בדבר יפה, הכל עניין אחד" – מהו ה"עניין האחד" העומד ביסוד שני ההסברים?

15. סוכה כט ע"ב תוספות ד"ה לולב 
· עיין בגמרא סוכה לא ע"א במחלוקת תנא קמא ור' יהודה בלולב יבש, ובאר את דעות תנא קמא ור' יהודה על פי האמור בגמרא. 
· לדעת תוספות, מהן סיבות הפסול של לולב יבש לפי תנא קמא? עיין בגמרא בדף יא ע"ב והסבר את הוכחת תוספות מדברי רבנן בעניין אגד של לולב. 
· לסיכום: מה המחלוקת בין רש"י לתוספות בביאור הפסול של לולב גזול? 

16. הרב אליהו בקשי דורון, שו"ת בנין אב, חלק ג, סימן כד
נחלקו הראשונים אם פסול הדר בארבעת המינים הוא דין בקיום המצווה כדין "לכם" ולקיחה תמה שתנאים הם בגוף המצווה, או שפסול הדר הוא בגוף המינים שאם אינו הדר, אינו פרי לקיום המצווה כלל, דהא בעינן הדר וליכא. ונפקא מינה אם פסול הדר כשר בשאר ימים. אם תנאי הוא בקיום המצווה דינו כחסר ושאול שאסור רק ביום הראשון כמצוות התורה ומותר בשאר ימים. ואם פסול הוא בחפצא בגוף המין למצווה שאינו נקרא אתרוג אם אינו הדר, פסול הוא בכל שבעת הימים. 
...ונראה שרש"י ותוס' נחלקו בשאלה אם הדר הוא תנאי בקיום המצוה או בהחפצא של המינים. לפי רש"י אין ההדר שונה מדין ההידור וההתנאות בכל המצוות, אלא רק בזאת שבארבעת המינים חוסר ההידור פוסל גם בדיעבד, אבל בעיקר הדין כשם שבכל המצוות ההידור הוא בתנאי המצווה ולא בחפצא שלה כך גם דין הדר בארבעה המינים. אולם אם כך יש לשאול מדוע בארבעה המינים הגדירו חכמים מהו ההדר ומשום כך מיעטו יבש, נקטם ראשו, נפרצו עליו וכד', בעוד שבכל המצוות לא נקבעו גדרים להידור והדברים נקבעים לפי הנוי החיצוני ודעתו וטעמו של כל אדם? וצריך לומר שזה עצמו נובע מהחילוק שבין הדר בארבעה מינים להידור שבכל המצוות. שבארבעה המינים ההדר פוסל גם בדיעבד, ולכן הוצרכו חכמים לקבוע בו גדרים מדויקים יותר.
אבל לדעת התוס' ההדר הוא דין מיוחד לארבעת המינים, והוא דין בחפצא של המצווה. אין מדובר רק בחזית חיצונית הנתונה לטעמו של כל אדם, אלא גם בטיבו של המין, טעמו, רעננותו ושאר תכונותיו. כל חסרון במרכיבים אלו הינו חסרון בהדר, וחכמים הם שקבעו את גדרי ההדר, ואין טעמו מסור לכל אדם.   
· מה הן שתי האפשרויות להסביר את משמעות הפסול של ארבעת המינים שאינם מהודרים? מה ההבדל להלכה בין שני ההסברים? 
· הסבר את מחלוקת רש"י ותוספות בהתאמה לשתי האפשרויות. 

17. הרב יום טוב בן אברהם אשבילי, חידושי הריטב"א סוכה ט ע"א [ריטב"א סוכה לא ע"א]
"חג הסוכות תעשה לך" (דברים טז, יג) – למעוטי סוכה גזולה.
תמיהא מילתא, הא למה לי קרא, תיפוק ליה דהוה ליה מצוה הבאה בעבירה כדאמרינן בקרבן ובלולב? 
[א] תירצו בתוספות [לא מופיע בתוספות שלפנינו] דליכא למימר מצוה הבאה בעבירה אלא בדבר הבא לרצות כקרבן ולולב, אבל לא בשאר מצות. וליתא, כדמוכח בירושלמי [שבת יג, ג] גבי מצה גזולה. והתם נמי מוכח קצת דמצוה הבאה בעבירה איסור תורה הוא. 
[ב] וי"ל דאנן השתא לשמואל קיימינן דלית ליה מצוה הבאה בעבירה בפרק לולב הגזול (סוכה ל ע"א), ומשום הכי אצטריך ליה קרא למעוטי גזולה. 
[ג] אי נמי דאפילו לכולי עלמא נמי איצטריך, ומשום דבלולב אסר רחמנא גזול ושאול, וחזינן גבי סוכה דשרא רחמנא מדכתיב "כל האזרח בישראל ישבו בסוכות" (ויקרא כג, מב) - מלמד שכל ישראל ראוין לישב בסוכה אחת (סוכה כח ע"ב). הוה סלקא דעתך דהוא הדין דשרא גזולה ולא חש משום מצוה הבאה בעבירה כיון שאינה באה לרצות? קמ"ל "לך" שלך תהא למעוטי גזולה, דאפילו בדבר שאינו בא לרצות, איכא משום מצוה הבאה בעבירה.
· הריטב"א שאל מדוע היה צריך ללמוד מפסוק שסוכה גזולה פסולה, הלא זו מצווה הבאה בעבירה (כשאלת התוספות בסוכה דף ט ע"א – לעיל מקור 1).
הסבר את תשובת התוספות שמובאת בדברי הריטב"א. בדבריך, באר את הביטוי "בדבר הבא לרצות".  
· הסבר את דחיית הריטב"א לדברי התוספות. 
· הסבר את תשובתו הראשונה של הריטב"א לשאלה.
· הסבר את תשובתו השנייה של הריטב"א לשאלה. בדבריך הסבר למי הריטב"א התכוון במילים "לכולי עלמא צריך"?


18. הרב יוסף דב סולובייצ'יק, רשימות שיעורים מסכת סוכה דף כט עמוד ב
שיטת התוספות המובאת בריטב"א (סוכה ט ע"א) היא, שלפי הבבלי הדין של מצוה הבאה בעברה שייך רק בדבר הבא לרצות כקרבן ולולב. וצריך עיון, איזה דין ריצוי יש בלולב יותר מבשאר מצוות כגון בסוכה ובמצה?
ונראה לי גופה של מצות לולב אינה נטילת הלולב לבדה, אלא גם צרוף הנטילה עם סידור שבח והלל בשעת הנענועים. אמירת ההלל ועשיית הנענועים אינן מצות המיוחדות לעצמן, אלא הן מהוות קיומים בעצם מצות נטילת הלולב. יש ריצוי בעצם מצות נטילת הלולב. ונראה שיש כמה ראיות ליסוד זה. 
[א] הרמב"ם (הל' לולב ז, ט - י) כתב: 
משיגביה ד' מינים כו' יצא ומצוה כהלכתה שיגביה אגודה זו של שלשה מינים בימין ואתרוג בשמאל וילך ויביא ויוריד וינענע הלולב שלש פעמים בכל רוח ורוח... והיכן מוליך ומביא בשעת קריאת ההלל.
מבואר שלפי הרמב"ם נענועי הלולב בשעת ההלל מהווים 'קיום' בעצם מצות הנטילה, אם אדם נוטל בלי נענועים והלל אכן קיים מצות נטילת לולב בדיעבד, אבל חסר לו 'קיום' מצות נטילה במלואה ושלמותה. לדברי הרמב"ם, קיימת חובה של אמירת הלל בשעת נטילת הלולב והאתרוג כעצם חלק המצוה, ע"י הנענועים וההלל אדם מקיים את חובת הריצוי הכרוכה בעצם מצות נטילת הלולב.
[ב] עוד ראיה לשיטת התוספות שבריטב"א נמצאת בהשגות הראב"ד (הל' לולב ח, ט) שכתב בשם הירושלמי [סוכה ג, א] כי יבש פסול בלולב כל שבעה משום "לא המתים יהללו יה" (תהילים קטו, יז). יבש פסול בלולב מפני שאי אפשר לקיים בו את המצוה של הלל למקום. לכאורה הדבר צריך עיון, הלא אמירת ההלל אינה מעכבת את הנטילה בדיעבד ומדוע נפסל היבש לגמרי. ובבאור נראה לי, שלראב"ד אין ההלל מעכב את מעשה המצווה של נטילת הלולב כל זמן שהחפצא של לולב ראוי לשבח והודאה, אבל כשהמינים אינם ראויים לקיום הריצוי וההלל, הם נפסלים לגמרי. מפני זה נפסל לולב יבש בין בהלל ובין בנטילה, כיון שאין החפצא ראוי להלל וריצוי הוא נפסל גם לנטילה עצמה.
[ג] ועיין בסוגיא לקמן (סוכה לב ע"ב): "אמר ר' יוחנן: שדרו של לולב צריך שיצא מן ההדס טפח... וכדי לנענע בו". הלכה נאמרה בלולב שצריך להיות גבוה מכולם כשעור טפח. שעור זה הוא דין דאורייתא (נדה כו ע"א) וכן משמע מהרמב"ם (הל' לולב ז, ח). שעור הטפח הנוסף בלולב מעל שאר המינים הוא כדי לנענע בו. אנו רואים שקיום הריצוי ונענועי הלל קובע את עצם שעור הלולב מן התורה. ריצוי מהווה חלק מעצם השיעור של לולב מן התורה וממצוותו.

· הרי"ד סולוביצ'יק הסביר על פי דברי הריטב"א במה באה לידי ביטוי פעולת הריצוי שבנטילת לולב. הסבר את מרכיביה של מצוות נטילת לולב על פי הרמב"ם, וכיצד הם מרצים לפני ה'. 
· הסבר את נימוקו של הראב"ד לפסול לולב יבש, וכיצד הדבר מבטא את הצורך בריצוי בעת נטילת הלולב? 
· הסבר את ההוכחה מגובהו של הלולב ביחס למינים האחרים, וכיצד הדבר מבטא את הצורך בריצוי בעת נטילת הלולב? 

סיכום תמציתי של המקורות (לא כולל תוספות מהמסכת)
הרשב"ם והרב יצחק עראמה ע"פ נחמה לייבוביץ
לפי הרשב"ם הישיבה בסוכה היא כדי להקטין את רגש השתכרות בהצלחה, ולהקטין את רגש הגאווה העלול להתעורר. כשאדם יוצא מביתו החם לסוכה, המטרה היא לזכור להודות לה' על זה שכל מה שהשגנו הוא מכוחו ומטובו. לעומתו בעל "העקדה" רואה ברכוש של האדם הסחת דעת מתכליתו העיקרית ובהבלטה יתירה בא בעל "העקדה" לראות בסוכה מחאה, ביטולה של השאיפה ל"רמת חיים".

הטור
רבינו יואל כתב שאם מדליקים נר חנוכה מעל עשרים אמה בתוך הבית הדין הוא שההדלקה כשרה, וכמו שבהלכות סוכה אם הדפנות מגיעות לסכך אפילו מעל כ' אמה כשירה כי "שלטא ביה עיניה". הטור כותב ש"הנידון"- נר חנוכה, אינו דומה "לראיה" - סוכה. בסוכה הוא שולט על הגג- הסכך, מאחר שהוא עוקב אחר הדפנות – המחיצות. אך בנר חנוכה המטרה היא לראות את הנרות, ואין משמעות כלל לקירות ולמחיצות. 

הרב אליעזר מלמד
בדירה שהיא גבוהה מעל עשרים אמה מהרחוב, יש פרסום הנס גם בחלון הפונה לרשות הרבים, אך העין איננה שולטת שם. אך מאחר שלתוך הבית הוא פחות מכ' אמה וידוע שהעוברים ושבים רואים הנרות, יש להדליק ליד החלון. שלושה טעמים: א. לשיטת רבינו יואל יוצאים בכך ידי חובה. ב. הפרי מגדים כותב שגם למעלה מכ' אמה יש קצת פרסום הנס, ומאחר שממילא הוא מפרסם לבני ביתו בגובה שהוא פחות מכ' אמה, אזי יכול לפרסם גם כלפי חוץ. ג. אם יש בתים גבוהים ממול לביתו, הגרים שם יכולים לראות הנרות.   

הרב שלמה גורן
דברי הרב שלמה גורן מבוססים על האמור בגמרא בסוכה כו ע"א:
1. סעיפים ב, ד: "שומרי העיר בין ביום ובין בלילה - פטורין מן הסוכה בין ביום ובין בלילה". [סוף סעיף ד: אסור לברך על סוכה שיש חשש שיחדרו כדורים לתוכה, משום שהיא כסוכה שהוקמה במקום שאי אפשר לשבת בה. כמו סוכה "בסרחא דגרגישתא", שאם בנו אותה בידיעה שאי אפשר לשבת בה, הסוכה פסולה ואין לברך עליה.]
2. סעיף ג: "הולכין לדבר מצוה - פטורין בין ביום ובין בלילה. כי הא דרב חסדא ורבה בר רב הונא, כי הוו עיילי בשבתא דרגלא לבי ריש גלותא - הוו גנו ארקתא דסורא. אמרי: אנן שלוחי מצוה אנן, ופטורין". מדובר על שלוחי מצווה. חיילים בפעילות מבצעית דומים לעוסקים בפדיון שבויים (כה ע"א רש"י ד"ה שלוחי), כיון שהם עוסקים בפיקוח נפש: שמירה מפני אויבים ומניעת פעילות חבלנית עוינת.
3. סעיף ה: "הולכי דרכים ביום - פטורין מן הסוכה ביום, וחייבין בלילה. הולכי דרכים בלילה - פטורין מן הסוכה בלילה, וחייבין ביום. הולכי דרכים ביום ובלילה - פטורין מן הסוכה בין ביום ובין בלילה". רש"י שם הסביר זאת כך: " 'בסוכות תשבו' - כעין ישיבת ביתו, כשם שכל השנה אינו נמנע מלכת בדרך בסחורה - כך כל ימות החג שאינו יום טוב לא הצריכו הכתוב למנוע".
4. סעיף ו: "עוסק במצווה פטור מהמצווה". עיסוק בתפקיד צבאי הוא דבר מצווה, ואם החיפוש אחר סוכה יפריע לקיום המצווה, אזי פטורים מנימוק זה. 

הרב אהרן ליכטנשטיין
היוצא לטיול פטור ממצוות סוכה. רש"י רק הביא דוגמה להולכי דרכים, אך הוא הדין למי שיוצא לטיול שפטור ממצוות סוכה כל זמן שהוא בטיול ואין באפשרותו לקיים את מצוות סוכה, שכן גם במהלך כל השנה אדם יוצא מביתו לטיולים, ונאמר "תשבו – כעין תדורו". 
ברם כל זה מצד עיקר הדין. אך מבחינה חינוכית, השקפתית וערכית, לא נכון לארגן טיול בחול המועד סוכות באופן שעל ידי כך תתבטל מצוות סוכה. אדרבה, אנחנו צריכים להשתדל בכל כוחנו לקיים כמה שיותר מצוות ולא לנסות להיפטר מהן. 
[עוד בענין זה: הרב אהרן ליכטנשטיין, באור פניך יהלכון, עמ' 101-99]. 

הרב יעקב אריאל
יש לקבל את דברי הרב משה פיינשטיין שהולכי דרכים לצורכי מסחר ופרנסה פטורים מסוכה, בעוד שההולכים לטיול יהיו חייבים בסוכה כי אין צורך חיוני או לטייל בחג סוכות, והטיול הוא לשם תענוג. אך בכל זאת, לדעת הרב יעקב אריאל בארץ ישראל יש להתייחס לזה באופן שונה. בטיול בארץ יש ממד של מצווה, ובנוסף, חול המועד הוא הזמן הנוח ביותר לטייל (מה שלא אפשרי בשבת וחג) ויש שחשים צורך גדול לצאת לטיול. אמנם ימי חול המועד ניתנו על מנת שיעסקו בהם בתורה, אך יש שהדבר קשה להם. טכנית, אפשר להקים סוכה במהלך הטיול ולסככה ב"סכך לנצח" או להעמיד סוכה בין מכוניות. אפשר גם להימנע במשך יום הטיול מאכילת פת, ולהסתפק בפירות וירקות; כאשר שבים בלילה הביתה או למקום שיש בו סוכה, אפשר לסעוד סעודה עיקרית. 
המסירות למצוות סוכה מעבירה מסר חיובי להשתדל ולקיים מצוות במסירות ובאהבה. מצווה גוררת מצווה, וכאן מצוות אהבת הארץ גוררת את מצוות סוכה, ושתי המצוות מתקיימות בשלמות. 

הרב יצחק יוסף
הולך למצווה שפטור מסוכה הוא רק מי שכוונתו היא לקיים מצווה. מי שמתפרנס מהדבר חייב בסוכה מפני שעיקר ייעודו הוא פרנסתו. אמנם אם כוונתו גם לצורכי מצוה, יהיה פטור מדין עוסק במצווה פטור מהמצווה. ההולכים לצרכי פרנסה פטורים מסוכה, אך  אין הכרח לצאת לטיול בחול המועד סוכות לכן ההולכים לטיול חייבים בסוכה, מה גם שימי החג נועדו ללמוד תורה. הנוסעים במשך מספר שעות בתחבורה ציבורית פטורים מסוכה מאחר שהם בגדר מצטער שפטור מסוכה. 

תוספות ברכות
בלילה הראשון חובה לאכול בסוכה על מנת לקיים את מצוות סוכה, ובאכילה זו מקימים גם את החובה לאכול פת בליל יום טוב. ביום טוב הראשון אין חובה לשבת בסוכה, אך מאחר שיש חובה לאכול פת ביום טוב, ממילא האפשרות לאכול את הפת היא רק בתוך הסוכה. לפי דברי רבינו יהודה, יש השלכה מעשית לשאלה אם החובה לאכול את הפת היא מדיני יום טוב או מדין חובת סוכה: במקרה שירדו גשמים והאדם יצא מהסוכה, מצד החובה לאכול בסוכה, עליו לחזור ולאכול בסוכה לאחר שיפסקו הגשמים. ברם מצד חובת אכילת פת ביום טוב, אין צורך לחזור ולאכול בסוכה. אם ירדו גשמים בערב יום טוב ואכלו מחוץ לסוכה, קיימו את חובת אכילת פת ביום טוב אך לא קיימו חובת אכילה בסוכה, וצריך לחזור לאחר שייפסקו הגשמים. אם ירדו גשמים ביום טוב עצמו ואכלו מחוץ לסוכה, קיימו בכך את החובה לאכול פת ביום טוב, וגם אין צורך לחזור ולאכול בסוכה לאחר שיפסקו הגשמים, כי אין חובה לאכול בסוכה ביום טוב הראשון, וכך גם בשאר ימי החג. 
התוספות בברכות מדגיש את העובדה שאדם חייב לאכול פת ביום טוב עצמו, וממילא הוא יאכל בסוכה, למעט אם יורד גשם. נשים לב שהתוספות בסוכה לא התייחס כלל לעניין זה. 

מאירי
קושייתו הסמויה של המאירי היא: אם חובה לאכול בסוכה רק בלילה הראשון, ומלבד זה אין חובה לאכול בסוכה, מדוע מברכים "אשר קדשנו במצוותיו וציוונו לישב בסוכה" במשך כל ימי החג? הרי לגבי מצוות אכילת מצה, אנו מברכים "על אכילת מצה" רק בלילה הראשון, ולא בשאר הימים, על אף שאוכלים מצה גם בשאר ימי חג הפסח? 
שתי תשובות לשאלה זו: [א] החובה לאכול מצה היא אך ורק בלילה הראשון, ובשאר כל הימים אפשר לאכול מאכלים אחרים (חוץ מחמץ). לעומת זאת, החובה להיכנס לסוכה ולישון בה נוגעת לכל ימי החג (אדם אינו יכול להימנע משינה במשך שבעה ימים), וכיון שיש ביטוי לחובת המצווה גם בשאר ימי החג, יש לברך גם אז "על מצות סוכה". [ב] גם אם אדם אוכל מצה במשך ימי הפסח, המטרה היא להשביע את רעבונו, כי אסור לו לאכול חמץ (כמו אדם שאוכל רק מאכלים כשרים כי אסור לאכול את האחרים). לעומת זאת, בסוכות אין לאדם ברירה והוא חייב לשבת ולישון בסוכה, כי אין מצב שהוא לא יישן מספר ימים. 
המכנה המשותף לשני הסברים הללו הוא שאדם יכול להחליט שהוא לא אוכל מצה כלל בשאר ימי החג, או שהוא אוכל מצה על מנת להשביע את רעבונו, בעוד שבסוכה הוא אינו יכול להחליט שהוא לא יימצא בסוכה במשך ימי החג, כי על כורחו הוא חייב לשבת ולישון, וממילא יעשה כן בסוכה.

הרב אליהו בקשי דורון
ישנן שתי אפשרויות להסבר דין "הדר": האם החובה שארבעת המינים יהיו מהודרים היא תנאי בקיום המצווה – כמו שיש לקיים את התנאי "משלכם", או שאם ארבעת המינים אינם מהודרים אזי הפסול הוא בגוף ארבעת המינים והם אינם נחשבים מינים הראויים לקיים בהם את המצווה. ההבדל להלכה הוא האם אפשר ליטול ארבעה מינים שאינם מהודרים בשאר ימי החג חוץ מהיום הראשון. אם חובת "הדר" היא תנאי בקיום המצווה, יש להתייחס אליה כמו דין הפסול של חסר ושאול, ויהיה אסור ליטול ארבעה מינים אלו רק ביום הראשון, שאז המצווה מהתורה, אך בשאר ימי החג יהיה מותר. ברם אם הפסול הוא בגוף המצווה, שארבעת המינים נחשבים אינם ראויים לקיום המצווה, הם פסולים בכל שבעת ימי החג. 
רש"י ותוספות נחלקו ביניהם בנוגע לשתי האפשרויות הללו. לפי רש"י דין הדר הוא כמו כל הידור והתנאות שיש בכל מצווה אחרת, אלא שבארבעת המינים, אם הפרי אינו מהודר, הפסול הוא גם בדיעבד, אף שברמה העקרונית דין ההדר הוא תנאי במצווה (בדומה לשאר המצוות, שהוא אינו דין בחפץ המצווה עצמו). לפי תוספות חובת ההדר היא דין מיוחד לארבעת המינים, בגוף המצווה. חובת ההדר בארבעת המינים איננה רק ייפוי חיצוני של הצמחים, אלא בגופם של הצמחים.  

ריטב"א
לפי התוספות המובא בריטב"א, פסול מצווה הבאה בעבירה הוא רק במצוות שבאות לרצות לפני ה' כמו קרבן ולולב, אבל במצוות סוכה אין ריצוי, ולכן צריך פסוק מיוחד כדי ללמוד ממנו את פסול מצווה הבאה בעבירה. הריטב"א דחה זאת, וכתב שמהאמור בתלמוד הירושלמי ביחס לכך שאין יוצאים ידי חובה במצה גזולה ואין לברך עליה, משמע שפסול מצווה הבאה בעבירה הוא גם במצוות שאין בהן ריצוי. הוא מוסיף שמהירושלמי משמע שפסול מצווה הבאה בעבירה הוא מהתורה, כנראה בשל הלימוד מפסוק בתורה. 
בתשובתו הראשונה השיב הריטב"א שהתועלת בדרשת הפסוק היא גם לשמואל, שלא למד את הפסול של מצווה הבאה בעבירה. בתשובתו השנייה השיב הריטב"א שהתועלת בדרשת הפסוק היא לכולם – הן לשמואל והן לר' יוחנן בשם רשב"י. היה מקום לומר שלולב גזול פסול כמו לולב שאול, אך כשם שאפשר לצאת ידי חובה בסוכה שאולה – הרי כל ישראל ראויים לישב בסוכה אחת – כך אפשר לשבת בסוכה גזולה, כי מצוות סוכה לא באה לרצות! הפסוק מלמד שגם סוכה גזולה פסולה משום מצווה הבאה בעבירה. 

הרב יוסף דב סולובייצ'יק
מצוות לולב אינה רק פעולת הנטילה, אלא גם נענוע בארבעת המינים בעת אמירת ההלל. על פי הרמב"ם, אם אדם נטל לולב ולא נענע בו בשעה שאמר הלל, הוא אמנם קיים את המצווה אבל לא בשלמות. חסר בה משהו מהותי; הנענועים בעת אמירת ההלל משלימים את מעשה הריצוי לפני ה'. (חשוב לשים לב בדברי הרי"ד לפער בין המושג 'לקיים את המצוה' לבין זה ש'חסר קיום במצווה'.  המושג 'קיום' בדברי הרי"ד משמעו שעל אף שהאדם מקיים את המצווה, משהו מהותי בה חסר, משהו הקשור לאופיה הפנימי ומהותה, בדומה לכוונה בתפילה).
לפי הראב"ד לולב יבש פסול, מפני שאי אפשר להלל את ה' בלולב יבש. מכיוון שכך, אי אפשר ליטול לולב יבש גם שלא במסגרת ההלל. 
גובהו של הלולב, טפח יותר מהמינים האחרים, נועד לאפשר את הנענוע בו. גם כאן ניכר שפעולת הנענוע בעת אמירת ההלל היא פעולת ריצוי, וכך מקיימים המצווה בשלמות.  




על הסוגיה
א. גובה הסוכה וגובה נר חנוכה - מישלט שלטא ביה עינא (ב ע"ב)
המרחק ושליטת העין: הדיון בכל הסוגיה איננו קשור לקצה גבול הראיה של אדם, אלא לתחושת הקשר והשייכות שבין הרואה לחפץ המצווה. הדיון הוא מנטלי ולא אופטי. מרחק מישורי רב בין המנורה להולך ברשות הרבים, עדיין יוצר תחושת קשר אצל ההולך ברשות הרבים עם המנורה, כשם שהמרחק של הדפנות מהיושב בסוכה אינו משפיע על תחושת הקשר שלו לדפנות. במצבים כאלה המנורה והדפנות הם בגובה העיניים, והוא מרגיש מחובר ומקושר להם. 
באשר להדלקת נר חנוכה מעל כ' אמה, אדם ההולך במדרכה הסמוכה לכביש שרחבו 20-15 מטרים (כביש תלת מסלולי דו סטרי, המחולק על ידי אי תנועה), יראה בלי מאמץ גדול בבית שמעבר לכביש גם מנורה המונחת בקומה רביעית וחמישית. כך גם באשר לאדם שגר כ' אמה מתחת לרשות הרבים, כגון בקומות תחתונות של בית הצמוד לצלע ההר: אדם ההולך ברשות הרבים יוכל לראות מצלע ההר שממול מנורות המונחות בקומות תחתונות. 
אך באשר למידת הקשר ותחושת השייכות של אדם עם מה שמעל ראשו, בעניין זה נחלקו חכמים ור' יהודה בעירוב ובסוכה, ובנר חנוכה נחלקו הראשונים עם ר' יואל הלוי. חכמים סוברים שעד כ' אמה יש לאדם תחושת שייכות, גם אם עליו להגביה לעיתים מעט את ראשו ולהביט במה שמעליו, אך מעל גובה זה אובדת תחושה זו. אמנם התנא ר' יהודה, ובעקבותיו רבנו יואל מתקופת הראשונים, סוברים שאם יש רצף מוחשי בין האדם לבין מה שמעליו, אף בגובה שהוא מעל כ' אמה, עדיין קיימת אצלו אותה תחושה גם אם הרואה מתאמץ לשם כך. 
פרסום נס חנוכה: במצבים שונים יש התלבטות היכן להניח את מנורת חנוכה. על אדן החלון, באיזה חלון בבית, או אולי בפתח הבית  ועוד אפשרויות מגוונות. יש למצוא את המקום הטוב ביותר בו יהיה אפשר לפרסם הנס באופן המקסימלי. כל מפרסם מעונין שכמה שיותר יראו או ישמעו את מה שהוא ממפרסם. אלא שבהדלקת הנרות אנו מפרסמים את שמו של הקב"ה, והפרסום הוא חלק מההודאה על הנס לא חלק ממצוות ההדלקה. כך כתב הרמב"ם (הלכות חנוכה ד, יב), בהלכה הועסקת בחובתו של אדם עני להשיג שמן ונרות עבור נר חנוכה: "מצות נר חנוכה מצוה חביבה היא עד מאד. וצריך אדם להיזהר בה, כדי להודיע הנס ולהוסיף בשבח האל והודיה לו על הנסים שעשה לנו. אפילו אין לו מה יאכל אלא מן הצדקה שואל או מוכר כסותו ולוקח שמן ונרות ומדליק". שבחו של הקב"ה נקלט באמצעות העין. הנחה היא שהרואה יודע על נס חנוכה והעובדה שהוא רואה את המנורה היא כמו שהוא שמע את שבחו של הקב"ה מאת האחר. פרסום הנס יכול להתבטא גם על ידי סיפור הדברים ואמירתם, וגם על ידי מעשים ופעולות הקשורים לנס ומזכירים אותו, ובכך הם עצמם שבח והודאה לה'.

ב. עוסק במצווה פטור מהמצווה, סוכה בטיול (כה ע"א)
העוסק במצווה פטור מן המצווה: מהסוגיה אנו לומדים על משמעות העיסוק במצווה. אדם העוסק במצווה מוצא את עצמו טרוד ממנה, והיא משפיעה על מחשבתו ומעשיו יום ולילה. עד כדי כך אנחנו אמורים להיות שקועים בתוך המצווה שאנו עסוקים בה, שהיא ממלאת לגמרי את חיינו, ופוטרת אותנו אף מקיום מצוות אחרות. לפעמים אדם מחפש מצוות אחרות משום שהוא אינו שקוע דיו בתוך "המצווה" ולא מספיק מוטרד מקיומה.
מטרתה של המצווה היא הדבקות בקדוש ברוך הוא, וכאשר האדם דבק בקב"ה באמצעות מצווה אחת, טוב הוא שיהיה כולו עסוק במצווה זו, ולא יחפש אז את הקב"ה במצוות אחרות. גישה אחרת מאפשרת לאדם לבחור בין מצוות. הוא איננו חייב להפסיק מצווה בה הוא החל ולטרוח בקיום מצווה אחרת, אך הוא רשאי. אם לא מדובר בטרחה גדולה, מצופה ממנו שיקיים את שתי המצוות. יש ערך בחיבור למספר מצוות, גם במעבר ממצווה למצווה. 
עיקרון זה מחנך אותנו להתמקד במה שאנחנו עושים מבלי לקפוץ מנושא לנושא. אם האדם אכן מייקר ומכבד את המצווה שהוא עוסק בה, ממילא הוא לא יתעניין באותו הרגע בשום דבר אחר, ואפילו לא במצווה אחרת. ולהפך – אם הוא יפנה לעסוק בדבר אחר, הרי זה מורה שהוא מזלזל במצוות ועושה אותם בדרך מקרה ובלא כוונה ראויה; מבחינתו לא המְצווה עומד במוקד, אלא הקיום הטכני של הציווי. עיקרון זה עולה גם בכללי פסיקה אחרים: כגון אין עושים מצוות חבילות חבילות, אין מערבין שמחה בשמחה ועוד. 
מה נעשה בחול המועד סוכות? הדיון בשאלת האפשרות לצאת לטיול בסוכות כשייתכן מצב שלא תהיה אפשרות לקיים מצוות סוכה, מציב שאלה עקרונית: איך אנו מבינים את המשמעות העמוקה של המצוות הייחודיות שבימי החג? מצוות המועדים יכולות להיתפס כסוג של חוויה – שבירת שגרה בשל השהות בסוכה, סעודות החג ואף השינה בה, ועוד. אך הכוונה של מצווה זו היא אחרת לגמרי.  המדרשים וספרי החסידות מלאים בתכניה הייחודיים של מצוות סוכה (כמו גם מצוות ארבעת המינים), באור המקיף ובהשראת השכינה המיוחדת שיש על הסוכה ועל היושבים ב"צילא דמהימנותא", ועוד. על גדולי ישראל רבים מסופר שלא יצאו כל השבוע מסוכתם, והיו אף שדאגו למניין קבוע בכל התפילות בסוכתם כדי שלא יאלצו לצאת מהסוכה. לא לכולנו מתאימה התנהגות כזו, אך חשובה המודעות לראות כך את יעדיה של המצווה. 
עלינו למצוא את האיזון בין השאיפה והרצון לקיים את מצוות סוכה בשלמותה ומתוך הבנה מעמיקה בתכניה, בין הרצון לנצל את ימי החופשה שבחול המועד לטיול במרחבי ארץ ישראל ולביקורי משפחה וחברים. 
פסיקת הלכה וגישה חינוכית: דבריהם של הרב אהרן ליכטנשטיין זצ"ל ויבלחט"א הרב יעקב אריאל, מעלים בפנינו את עולמו של הפוסק, ואת הרכיב הערכי והחינוכי המתלווה לפסיקת הלכה. לעתים, שורת הדין יכולה ללמד אותנו הלכה מסוימת, אבל תשומת הלב של הפוסק היא גם להיבטים החינוכיים והערכיים הנובעים מהלכה שכזו, וממילא פסיקתו מורכבת יותר מאשר תשובה 'טכנית' לאור המקורות האם 'מותר' או 'אסור'. מפסיקותיהם נוכל ללמוד עד כמה החינוך לרצון ולמאמץ לקיים מצוות צריך להנחות אותנו, וגם כאשר לכאורה מבחינה 'הלכתית גרידא' אפשר להקל, הרצון להדר בקיום ומצוות ולהתחנך לעשייתן משפיע על הפסיקה הלכה למעשה, וה'הלכה' אינה רק העמדת הסוגיות ותירוצן, אלא בירור רצון ה'.

ג. מצוות סוכה בליל יום טוב הראשון ובשאר הימים (כז ע"א)
קדשנו במצוותיו וציוונו לישב בסוכה: "לישב בסוכה" הכוונה לשהות ולהיות בסוכה. גם כשעומדים בסוכה מקיימים מצוות ישיבה בסוכה. כיצד בא הדבר לידי ביטוי? כך נאמר בספרא: " 'בסוכות תשבו' (ויקרא כג, מב), ואין תשבו אלא כעין תדורו. מיכן אמרו אוכל בסוכה, שותה בסוכה, ומטייל בסוכה, ומעלה כליו בסוכה" (ספרא אמור פרשה יב, פרק יז, ה). 
'כעין תדורו' מתייחס לחובת האדם לדור בסוכה במשך כל ימות החג, כדרך שהוא גר בביתו במשך כל ימות השנה: לאכול, לשתות, להסתובב בסוכה, ולהשתמש בכלים שבהם הוא משתמש כל השנה, ודווקא ביפים ובנאים שבהם: "היו לו כלים נאים - מעלן לסוכה, מצעות נאות - מעלן לסוכה, אוכל ושותה ומטייל בסוכה, ומשנן בסוכה" (סוכה כח ע"ב). בתלמוד ירושלמי (סוכה ב, י), נוסף ביאור למדרש: 
כתיב: "בסוכות תשבו", ואין תשבו אלא תדורו. כמה דאת אמר: "וירשתם אותה וישבתם בה" (דברים יא, לא). שיהא אוכל בסוכה, ומטייל בסוכה, ומעלה כליו לסוכה. 
הירושלמי, תלמודה של ארץ ישראל, משווה בין שתי המצוות, שבמסגרתן האדם מצטווה לשבת - ישיבה בסוכה, וישיבה בארץ ישראל. כך הגדיר את מצות יישוב ארץ ישראל, ר' צדוק הכהן מלובלין (דברי סופרים אות יד): "לשון הכתוב 'וירשתם אותה וישבתם בה', וגם אין נקרא ישוב אלא בישיבה ובשלוה כדבר שנאמר: 'וישב יעקב' (בראשית לז, א), ביקש לישב בשלוה... והיינו שהם (=ישראל) אדוני הארץ... בשלווה ובממשלה דזה נקרא ישיבה". ההשוואה היא בתחושת הבעלות הטבעית, והנוחות הביתית בסוכה ובארץ ישראל. 
"חג הסוכות תעשה לך שבעת ימים": צו התורה הוא לתחום שטח תחת כיפת השמים – בחצר, על הגג או במרפסת – בשלוש דפנות וסכך. בימי חג הסוכות, הדפנות והסכך נחשבים כחפצי מצווה, והחלל התחום מקבל ממד של קדושה. זהו ביתו של אדם בימי החג, ושם הוא עובד את ה' ומקיים את רצון ה'. לכשיסתיים החג ויפרקו את הסוכה, המקום יחזור להיות מקום חולין כפי שהוא במשך כל השנה.
כבני אדם, נתן לנו הקב"ה כוח ליצור תשמישי מצווה (המקדש וכליו, תפילין, ציצית, מזוזה, ועוד). לקחת חומרי גלם ללא כל משמעות מקודשת קודמת, לעצב ולתקן אותם כנדרש לפי ההלכה לייחד אותם לשם מצווה, וכשהם מוכנים, הם מקבלים ממד של קדושה ומצווה, ובאמצעותם אנו מקיימים את רצון ה'. הסוכה אף היא מורכבת מחומרי גלם פשוטים שבעולם החול: קרשים, דפנות מעץ או מכל חומר אחר, ומהם אנו בונים את הסוכה. "חג הסוכות תעשה לך" – נושא הפסוק הוא חג הסוכות, אך ההתייחסות היא לסוכה עצמה שעל שמה נקרא כל החג (חכמים אף למדו מפסוק זה הלכות שונות הקשורות למבנה הסוכה). 
הצו "תעשה" מופיע בתורה בהטיות שונות. את הכוחות והאנרגיות העצומים של כל אחד, יש לכוון לעשייה ויצירה. " 'תעשה' – ולא מן העשוי" (סוכה יא ע"ב). "תעשה לך" זו עשייה אישית. יצירה חדשה, שסוללת ופורצת מקום חדש אצל כל אחד.




ביוגרפיה
הרב שמואל בן מאיר, הרשב"ם (המאה הי"ב), אשכנז. פרשן המקרא, ומבעלי התוספות. נכדו של רש"י.
תוספות, מפירושי חכמי צרפת ואשכנז (המאות הי"ב-הי"ג). הבולטים בין בעלי התוספות הם רבנו יעקב תם, נכדו של רש"י, ואחיינו הרב יצחק ב"ר שמואל. בדפוסים הראשונים של התלמוד שהודפסו באיטליה, נדפסו פירוש רש"י ופירושי התוספות משני צדי הגמרא, ומאז נשמרה צורת הדפסה זו בכל הדפוסים. 
הרב יום טוב בן אברהם אשבילי (בן העיר סיביליה) הריטב"א, (המאות הי"ג-הי"ד), ספרד. למד מהרא"ה ומהרשב"א, גדולי תלמידיו של הרמב"ן. מחבר חידושים למסכתות הש"ס, ופוסק - שו"ת הריטב"א.
הרב מנחם המאירי (המאות הי"ג-הי"ד), פרובנס, דרום צרפת. חיבורו המרכזי הוא פירושו למסכתות הגמרא: בית הבחירה. זהו סיכום על דרך הפשט של הסוגיות וסיכום של דעות הפוסקים בדורות שלפניו. לשונו העברית הברורה וסגנונו המיוחד מסייעים מאוד בהבנת דברי הגמרא. 
הרב יעקב בן אשר (המאות הי"ג-הי"ד), ספרד. בנו של הרא"ש. הגדול והמפורסם בין ספריו הוא ספר 'ארבעה טורים' קובץ של ארבעה ספרים נפרדים, המהווים ביחד ספר הלכה מקיף של ההלכות הנוהגות בזמן הזה: אורח חיים, יורה דעה, אבן העזר, חושן משפט. 
הרב יצחק עראמה (המאה הט"ו), נודע בשם בעל העקידה על שם ספרו עקידת יצחק. מחכמי ספרד בעת הגירוש. פילוסוף ופרשן המקרא, שימש רב וראש ישיבה בספרד. 

הרב יוסף דב הלוי סולובייצ'יק, הגרי"ד (נפטר בשנת תשנ"ג) ניו יורק. ראש ישיבת רבנו יצחק אלחנן ("ישיבה אוניברסיטה") בניו יורק. נכדו של הרב חיים סולוביצ'יק מבריסק. מנהיגה של היהדות האורתודוכסית הציונית דתית בארצות הברית. ממשיך המסורת הלמדנית של בריסק, וכן אחיינו של הגרי"ז שהוזכר לעיל. איש הגות ואמונה מעמיק. כתביו ושיעוריו פורסמו בספרים: שיעורים לזכר אבא מרי, על התשובה, איש האמונה, חמש דרשות, אדם וביתו, ועוד.
הרב שלמה גורן (נפטר בשנת תשנ"ה), מיסד הרבנות הצבאית והרב הראשי הראשון לצה"ל, רב העיר תל אביב, והרב הראשי לישראל (תשל"ג-תשמ"ג). ביסס ועיגן את הלכות צבא ומלחמה, חקר את גבולות הר הבית, עסק רבות בהלכות מדינה וצבא, מומחה גדול בתלמוד הירושלמי, כתב ספרים רבים: תורת המועדים, משיב מלחמה, תורת המדינה, משנת המדינה ועוד רבים. 
פרופ' נחמה ליבוביץ (נפטרה בשנת תשנ"ז), עסקה במחקר ובהוראת תנ"ך, חידשה דרכים בהבנת דברי המפרשים לתנ"ך. לימדה באוניברסיטאות ובמכללות, וכן הרצתה במקומות רבים.  
הרב עובדיה יוסף (נפטר בשנת תשע"ד), דיין ורבה של תל אביב, הראשון לציון והרב הראשי לישראל (תשל"ג-תשמ"ג). גדול הפוסקים בזמננו. בעל ידע עצום של ספרות הלכתית וספרי שאלות ותשובות מכל התקופות והעדות. מקים עולם התורה והישיבות של בני קהילות ספרד בזמננו. מספריו: שו"ת יביע אומר, שו"ת יחווה דעת, טהרת הבית, הליכות עולם, ועוד רבים.
הרב ד"ר אהרן ליכטנשטיין (נפטר בשנת תשע"ה), אלון שבות. ראש ישיבת "הר עציון" באלון שבות. חתנו ותלמידו של הרב יוסף דוב הלוי סולובייצ'יק. דרכו הלימודית קרובה לשיטת בריסק. פוסק ואיש הגות. ספריו הם חידושיו ושיעוריו על מספר מסכתות, על קונטרס "דינא דגרמי" של הרמב"ן, ועוד. ממנהיגי הציונות הדתית. 
הרב אליהו בקשי דורון (נפטר בשנת תש"פ), ירושלים. היה הראשון לציון והרב הראשי לישראל (תשנ"ג- תשס"ג). קודם לכן שימש כרב העיר בת ים, ורב העיר חיפה. ראש מוסדות "בנין אב" בשכונת רמת שלמה בירושלים. חיבר ספרים רבים בהם" שו"ת בנין אב (ו' חלקים), ודרשות בנין אב (ג' חלקים)

הרב יעקב אריאל, רמת גן. לשעבר רב העיר רמת גן. תלמידם של הרב "הנזיר" והרב אברהם שפירא. שימש בעבר ראש ישיבה ורב המושב כפר מימון. ראש ישיבת ימית בגוש קטיף. ממנהיגי הציונות הדתית. חיבר סדרת ספרי שו"ת: באהלה של תורה, ופרסם מאמרים רבים
הרב יצחק יוסף, ירושלים. הראשון לציון (משנת תשע"ג). בנו של הרב עובדיה יוסף. מחבר סדרת הספרים: ילקוט יוסף, למעלה מארבעים כרכים. 
הרב אליעזר מלמד, רב היישוב הר ברכה, וראש ישיבת ההסדר הר ברכה. בנו של הרב זלמן מלמד, ראש ישיבת בית אל. מחבר סדרת הספרים: פניני הלכה. ערך כמה מספרי ר' צדוק הכהן מלובלין. 

